Teisipäeval, 26. märtsil külastasid 6.klassi õpilased Tartu Ülikooli Akadeemilist spordiklubi. Ekskursiooni spordihoones viis läbi kehalise kasvatuse õpetaja Ketlyn Päästel. Õpilastel avanes võimalus külastada hiljuti valminud pallisaale ning kehakultuuri teaduskonna uut õppehoonet, mis on ühenduses spordihoonega. Lapsed said esimese peatusena istuda uhiuutel tribüünidel ja jälgida Tartu Ülikooli korvpallimeeskonna treeningut. Sellele järgnes aktiivne tegevustik akrobaatikasaalis, kus prooviti kokku panna bodypump-kange, hoida tasakaalu bosupallidel ning mängida suurte kummipallidega. Seejärel suunduti poksisaali, kus sai ennast poksikottide peal välja elada ning poksiringis isegi natukene kahevõitlust proovida. Lauatennisesaalis said lapsed katsetada massaažirulle ja vaadata spordihoone lauatennise varustust. Viimane võistluslik moment peeti kergejõustikuhallis, kus sai mõõtu võtta 30 meetri jooksus elektroonilise ajavõtuga. Lapsed jäid sportliku ringkäiguga väga rahule ja said pisiku sisse tulla siia treeningutele. Edasi sõitsime Eesti Maaülikooli Märja veisekasvatuse katsefarmi. Meid võttis vastu suur laudatäis lehmi. Kohe sisenedes lõi ninna ebameeldiv lõhn. Mõni laps tõmbas kohe salli oma nina katteks. See on ju loomulik pole harjutud sellise aroomi sees olema. Saime teada, et katsefarmi peamiseks eesmärgiks on tegutsemine katsete- ning praktikabaasina Eesti Maaülikooli teadlaste ja veterinaarmeditsiini ja loomakasvatuse üliõpilaste tarbeks ning samal ajal tegeletakse ka piimatootmisega. Meile tutvustati lehmade eluolu ja näidati, kuidas tänapäeval on kõik mehhaniseeritud. Tutvusime ka lüpsiroboti töö põhimõttega. Nägime oma silmaga, kuidas lehmad teadsid täpselt, kuhu nad peavad minema ja kuidas peavad seisma, et robot saaks nad puhtaks pesta ning lüpsimasinat nisade külge asetada. Loom saab ise valida, millal ta robotisse lüpsma läheb. Kogu tööprotsessi juhivad arvutid. Lapsed vaatasid huviga piimaandjate käitumist, julgemad said paigi teha. Väikesi vasikaid näidati meile ka. Meile räägiti, et vasikad on kui väikesed beebid, keda söödetakse lutipudelist ja kaitstakse bakterite eest. Nii mõnigi vasikas pidas laste sõrmekesi lutipudeliks ja imes sõrmi suure hoolega. Lahkusime laudast meeleolukate „ammuude” saatel ning võtsime suuna edasi juba AHHAA Teaduskeskusesse, kus külastasime esmalt näitust „AHHAA, illusioonid”, mis tähendab, et kõik ei ole nii nagu esmapilgul tundub. Uurisime, kuidas on võimalik oma nägemismeelt ära petta, kolmemõõtmelist pilti peegelpildis joonistada, labürindis orienteeruda, mismoodi pildid üht või teistpidi vastandlikuks muutuvad, mil viisil saab vee tagurpidi jooksma panna ja interaktiivsele udukardinatele ise mustreid joonistada. Seejärel sai juba igaüks keskuses ise oma äranägemise järgi lustida ja kõiki teisi huvitavaid atraktsioone järele proovida. Oli väga tore ja vahva õppekäik, mis tegi õpilaste päeva huvitavamaks.Tekst: õpetajad Ketlyn Päästel ja Signe Tennisson Fotod: Signe Tennisson
#000003